CELEX: 62017TN0309
Language: hr
Date: 2017-05-15 00:00:00
Title: Predmet T-309/17: Tužba podnesena 15. svibnja 2017. – Optile protiv Komisije

31.7.2017   
            
            
               HR
            
            
               Službeni list Europske unije
            
            
               C 249/30
            
         Tužba podnesena 15. svibnja 2017. – Optile protiv Komisije
   (Predmet T-309/17)
   (2017/C 249/46)
   Jezik postupka: francuski
   
      Stranke
   
   
      Tužitelj: Organisation professionnelle des transports d’Ile de France (Optile) (Pariz, Francuska) (zastupnici: F. Thiriez i M. Dangibeaud, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               kao prvo, djelomično poništi prvi članak Odluke Europske komisije od 2. veljače 2017. SA.26763 koja se odnosi na navodne potpore dodijeljene poduzećima javnog prijevoza u regiji Île-de-France, ali samo u dijelu u kojem se smatra da program potpora koji je regija Île-de-France provodila od 1979. do 2008. čini novi program potpora koji je „nezakonito provođen”;
            
         
               —
            
            
               podredno, djelomično poništi prvi članak Odluke Europske komisije od 2. veljače 2017. SA.26763 koja se odnosi na navodne potpore dodijeljene poduzećima javnog prijevoza u regiji Île-de-France u dijelu u kojem je utvrđeno da je program potpora „nezakonito provođen” između svibnja 1994. i 25. prosinca 2008.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe dva tužbena razloga.
   
               1.
            
            
               Prvi tužbeni razlog, koji se temelji na tvrdnji da je u Odluci Komisije od 2. veljače 2017. u vezi s programima potpora SA.26763 2014/C (ex 2012/NN) koje je Francuska provela u korist poduzeća za prijevoz autobusom u regiji Île-de-France [C (2017) 439 final] (u daljnjem tekstu: pobijana odluka) utvrđeno da ispitani program čini novi program potpora. S tim u vezi, tužitelj ističe sljedeće prigovore:
               
                           —
                        
                        
                           nepoštovanje članka 1. točke (b) podtočke i. Uredbe Vijeća (EU) 2015/1589 od 13. srpnja 2015. o utvrđivanju detaljnih pravila primjene članka 108. Ugovora o funkcioniranju Europske unije (SL 2015., L 248, str. 9.) (u daljnjem tekstu: Uredba br. 2015/1589), s obzirom na to da je pravna osnova ispitanog programa postojala prije Ugovora iz Rima;
                        
                     
                           —
                        
                        
                           nedostatnost obrazloženja u odnosu na članak 1. točku (b) podtočku v. Uredbe br. 2015/1589;
                        
                     
                           —
                        
                        
                           pogreška koja se tiče činjenica i prava u vezi s početnim datumom liberalizacije tržišta.
                        
                     
         
               2.
            
            
               Drugi tužbeni razlog, koji se temelji na tvrdnji da se pobijana odluka smatra novim programom potpora za razdoblje od 1994. do 1998. U tom dijelu, tužitelj ističe:
               
                           —
                        
                        
                           povredu postupovnih prava tužiteljâ i načela pravne sigurnosti i zaštite legitimnih očekivanja jer je Komisija proširila područje svoje istrage izvan okvira određenog odlukom o pokretanju postupka;
                        
                     
                           —
                        
                        
                           povredu članka 17. Uredbe br. 2015/1589, jer je Komisija smatrala da se zahtjevom za stavljanje izvan snage koji je podnio pojedinac prekida zastara.